Усяго ў Польшчы 33 388 школ. Агульная колькасць навучэнцаў — амаль 5 млн 100 тысяч чалавек. У школу дзеці ідуць у 6 гадоў, але пры гэтым існуюць не абавязковыя для наведвання нулявыя класы. Сістэма школьнай адукацыі ў Польшчы трохступеньчатая: 1—6 клас — пачатковая школа, 7—9 класы — гімназія (базавая адукацыя), 10—12 класы — ліцэй (сярэдняя школа). Школы рэалізоўваюць праграмы, у якіх вызначаны дзяржаўны адукацыйны мінімум. Дзяржава вызначае толькі 60% гадзін на засваенне праграмнага мінімуму, астатнія 40% часу размяркоўвае настаўнік. Ён таксама выбірае і падручнікі, якія будзе выкарыстоўваць у адукацыйным працэсе.